medieval-data/medieval-letters huggingface dataset:
EPISTOLA LVI. MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus, LAMBERTO confratri suo Atrebatensi episcopo, salutem in Christo Jesu.

Notum vobis sit, frater charissime, rumorem verum et gaudiosum in aures nostras noviter, pervenisse, quem non ab humana potestate, imo a divina majestate credimus descendisse, Jerusalem scilicet stare in excelso cum gaudio et jucunditate quam nostris temporibus a Deo suo tam gloriose susceperit, Jerusalem urbs nostrae redemptionis et gloria gaudio gaudet inopinabili, quia per laborem et potentiam incomparabilem filiorum Dei a servitute paganorum crudelissima deliberata est. Congaudeamus et nos, quorum fides Christianitatis in speculo claritatis aeternae istis temporibus posita est. Commoniti igitur, vocati et compulsi, non solum per litteras domni papae Paschalis, verum etiam per preces humillimas Godefridi ducis, quem exercitus Christi divina ordinatione in regem sublimavit, necnon et per domni Arnulfi supplicationes mellifluas, quem in patriarchatum Jerosolymitanae sedis unanimiter elegit, vobis mandamus charitate consimili quatenus per singulas parochiarum vestrarum ecclesias cum jejuniis et eleemosynis indeficienter orare faciatis ut Rex regum et Dominus dominantium contra hostes Christianorum regi impendat victoriam, ut contra sectas et deceptiones haereticorum patriarchae religionem et sapientiam. Mandamus pariter et per obedientiam commonemus quatenus omnes qui voventes iter signum crucis super se fecerunt ad proficiscendum Jerusalem ad subveniendum fratribus suis comminando constringatis, si vigent corpore et unde iter perficere possint habuerint. Caeteros autem per praedicationes vestras solerter ac devotissime monere ne cessetis quatenus populo Dei subvenire non negligant; ut quemadmodum primi, ita et novissimi denarium qui promittitur laborantibus in vinea pariter accipiant. Valete. Orate pro Podiensi episcopo, pro-Aurasicensi episcopo, pro Ansello de Ributmonte, et pro caeteris omnibus qui tam glorioso coronati matyrio in pace defuncti sunt.
EPISTOLA LVII. MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus, dilecto fratri et coepiscopo suo LAMBERTO Atrebatensi, salutem cum omni prosperitate et benedictione.

Cum frater Galterus canonice et absque legali contradictione in clericatum admissus sit, eum in canonicum promovere nulla repugnat ratio vel justitia contradicit, cum uxorem ipsius moechatam esse, alteri etiam viro nupsisse nemo qui dubitet. Ut enim juxta Apostolum loquamur, postquam uxorem suam moechari rescivit, libera ei omnino eam dimittendi et quodlibet votum exsequendi tantum in Domino data est potestas, praeter hoc quod ea vivente alteram ducere non potest. Audito sane quod in Ecclesia vestra et de praebendis et de altaribus in secundam et tertiam et quartam personam haereditaria successione fiat investitura, magna admiratione concutimur quod tam pravo et inaudito usui fraternitas vestra minime restiterit. Hic enim usus per simoniacam pravitatem in sancta Ecclesia inolevit totis viribus abolendus, et omni diligentia exstirpandus, quem nostra Remensis Ecclesia quasi nefarium exsecratur, omnesque ejusmodi investituras irritas habet, cum Dominus per Prophetam imprecetur: Omnes qui hereditate possederunt sanctuarium Dei, Deus meus, pone illos ut rotam et sicut stipulam ante faciem venti. Valete.
EPISTOLA LVIII. EJUSDEM AD EUMDEM.
Author: Lambertus Atrebatensis

MANASSES, Dei gratia Remorum archiepiscopus, dilectissimo confratri suo LAMBERTO Atrebatensium episcopo, salutem in Christo Jesu.

Quia confratris nostri et coepiscopi Manasse preces non desistunt lacrymosae, neque nos desistimus, sed pro eo vos corde et ore interpellamus, precamur, commotique dolore fraternae desolationis charitative commonemus ne, sicuti jam vobis mandasse credimus, terram comitissae Montium interdicere differatis, sed ad honorem Dei quod vestri juris est sine dilatione plenarie peragatis. Praeterea vobis mandamus praecipue per obedientiam omnibus abbatibus vestris, monachis, et clericis ne deinceps Cameracum intrent, nec ullo modo excommunicatis communicent, neque aliqua colloquia cum Gualchero habeant. Multoties namque mala colloquia bonos mores corrumpunt, et sicut nobis relatum est, potius incitant eum in malo perseverare quam revocent ab errore. Ergo istos corrigamus, ne coinquinentur ab injustis. Valete, illorumque altaria qui Cameraci resident firmiter vobis retinete. Valete.
EPISTOLA LIX. MANASSIS CAMERACENSIS AD EUMDEM.
Author: Lambertus Atrebatensis

Domino suo LAMBERTO, providentia Dei Atrebatensium episcopo, MANASSES ejusdem misericordia Cameracensium pastor indignus, salutem et servitium.

Si frater fratrem adjuvare noluerit, amborum consolatio multiplicabitur. Consolamini igitur, consolamini me, pater reverende, me, inquam, consolamini, quem Cameracensium maledicta progenies tam impudenter tradiderit quam sine culpa, sine merito comitissa Montensis persequi non desistit. Itaque, cum Deus spiritualem gladium nobis solummodo reliquerit, illos spirituali gladio puniamus quorum marinosis impulsi tempestatibus neque die neque hora quiescere possumus. Cum igitur dicat Apostolus: Alter alterius onera portate, etc. Pater sanctissime, portate onus meum, interdicite per terram praedictae comitissae divinum officium, quae neque Deum offendere, neque Romanam sedem, neque Remensem Ecclesiam, neque pastoralitatem vestram erubescit dedecorare; unde me cum omnibus meis benevolis perpetuae servituti poteritis redigere. Valete, altariaque excommunicatorum meorum ab ipsorum immundis manibus eripite. Valete.
EPISTOLA LX. MANASSIS REMENSIS AD ROBERTUM COMITEM.
Author: Lambertus Atrebatensis

MANASSES, Dei gratia Remorum archiepiscopus, charissimo suo strenuissimo comiti ROBERTO, salutem, dilectionem, et benedictionis copiam.

Quam prompta quamque benigna affectione nos in terra vestra receperitis recolentes, magnas dilectioni vestrae gratias referimus, parati ad quodcunque est amicitiae utilitatibus vestris pro posse nostro operandum. Porro si amicitia de mutuis constet officiis, facile est ut ex animo vestro nostrum metiamini. Caeterum cum de ecclesiasticis utilitatibus et negotiis apud sanctum Audomarum nobiscum una cum coepiscopis nostris sermonem habuissemus, de conjugatis presbyteris et caeteris ecclesiasticis ordinibus mentionem fecisse nos meminimus, absque consensu consilioque eorumdem coepiscoporum nostrorum conjuges eorum, nisi ab hujusmodi consortio declinarent, vobis caeterisque principibus vestris capiendas post factam excommunicationem exponentes. Igitur cum clericis nostris inito consilio conquerentibus adversum nos nihil juris canonice eis praesidentibus absque assensu eorum parrochiis eorum habere recognoscentes, maturius vobis scribendum necessarium duximus, mandantes simul et commonentes ne presbyteros caeterosque sacri ordinis ministros hac de causa inquietare vel eorum conjuges persequi attentetis vel ab aliquo principe vestro injuriari permittatis, nisi forte episcopus in cujus parrochia esse dignoscitur in auxilium vos sibi asciverit. Nolumus enim neque justum est ut in aliquo coepiscopis nostris habeamur injurii, ne si quid durius justo praeceperimus, in occasionem rapinae et utilitatem ecclesiastici ordinis proveniat. Decrevimus enim ut in synodis suis episcopi ipsos acerrime super hoc conveniant, et nisi admonitione facta ab hoc pravo opere destiterint, tunc demum sibi vos adjutores et ultores asciscant. Valete.
EPISTOLA LXI. JOANNIS ET BENEDICTI S. R. E. CARDINALIUM AD LAMBERTUM.
Author: Lambertus Atrebatensis

JOANNES et BENEDICTUS sanctae Romanae Ecclesiae cardinales atque legati, LAMBERTO Atrebatensi episcopo, salutem et gratiam.

Sicut Ecclesiae nostrae antiqua est consuetudo, et sacrorum canonum exigit constitutio, ab apostolica sede directi sumus ad celebranda concilia et negotia ecclesiastica tractanda atque definienda. Quapropter ut injunctum negotium explere valeamus, invitamus et invitando praecipimus apostolica auctoritate ut XIV Kal. Decembris Pictavim cum abbatibus tuis venias. Ibi enim Domino adjuvante tecum et cum aliis episcopis et archiepiscopis concilium celebraturi sumus. Ego Joannes tuae sanctitatis servus te specialiter saluto, et consilium et auxilium tuum tam in hoc quam in caeteris negotiis vehementer exopto, et, ut servus de domino et filius de patre, de tua gratia et amicitia praesumo. Vale.
EPISTOLA LXII. HUGONIS SUESSIONENSIS AD LAMBERTUM.
Author: Lambertus Atrebatensis

Domino et Patri suo LAMBERTO Atrebatensium venerando episcopo, HUGO Suessionensis persona, indignus vocari episcopus, obsequium semper in Domino.

Significavi vobis nuper quod mente assidue gero desiderium meum videndi vos et consulendi prudentiam vestram, optime Pater. Item idipsum mihi a vestra paternitate conferri tota aviditate exposco. Cum igitur in proximo discessurus sim, consilium tuum et prudentiae tuae colloquium, quod, ut vere decet, semper magnipendo, saltem semel ante discessionem habere cupiens, locum et tempus mihi praefigi et determinari efflagito ubi optatam mihi faciem fortasse in omni vita mea semel adhuc videre contingat. Desidero enim vos sicut angelum Dei. A vobis enim multa bona accepi, multa bona audivi. Unde et infinitarum vobis semper sum et ero debitor gratiarum. Vale.
EPISTOLA LXIII. HUGONIS DECANI, ROGERI ET LISIARDI ARCHIDIACONORUM BELVACENSIUM AD LAMBERTUM.
Author: Lambertus Atrebatensis

LAMBERTO, Dei gratia Atrebatensium episcopo, HUGO decanus, ROGERUS et LISIARDUS archidiaconi, omnisque congregatio Belvacensis Ecclesiae, casati etiam, cum universo populo ejusdem civitatis, orationes et fidele servitium.

Multa et innumera diversi quoque generis incommoda ad impedimentum Belvacensis Ecclesiae sibi invicem occurrentia nos invitant ad vestram paternitatem litteras mittere, ut vestrae vigilantiae studio ab ingruentibus tempestatibus ad portum quieti possimus enatare. Cum in Ecclesiam et patriam nostram pastore destitutam hostes non solum invisibiles, sed etiam visibiles, crudeliter grassarentur, ad refrenandam multimodae hostilitatis nequitiam domnum Stephanum Parisiensem archidiaconum, utilem et honestum virum, cleri et populi pari voluntate et concordi consilio, remota omni simoniaca pravitate, in dominum et episcopum elegimus; qui et per majores Ecclesiae nostrae personas a nobis requisitus, nequaquam nostris petitionibus acquievit, sed omnino refutavit. Timentes autem ne postea aliquorum intrusione ex transverso nobis illata gravaremur, iterum ad praefatum electum communi consilio recurrentes, renuentem ac reclamantem, tandem vero a Parisiensi Ecclesia nobis concessum, honorifice recepimus, et eum in dominum et episcopum deinceps habere decrevimus. Et quoniam omnibus oculum rationis habentibus manifestum est quod Ecclesia nostra ab ingruentibus incommodis nequaquam poterit liberari nisi prius pastorali fuerit sollicitudine praemunita, vestram idcirco sanctitatem obnixe deprecamur ut apud domnum papam pro electo nostro litteris et sigillo vestro intercedatis quatenus idem electus noster per vestram intercessionem adipiscatur gratiam consecrationis. Super isto autem negotio a domno Manasse Remorum archiepiscopo et caeteris coepiscopis qui conventui Suessionis habito interfuerunt quaesivimus et impetravimus litteras summo pontifici dirigendas, quoniam necesse est ut Belvacensis Ecclesia per sanctam Remensem Ecclesiam utique matrem suam et caeteras sorores suas curae pastoralis sollicitudine perveniat ad quietem, quae tandiu in valle lacrymarum depressa est non habens consolatorem. Precamur etiam ut domno Joanni presbytero cardinali atque legato sanctae Romanae Ecclesiae familiari amico vestro, deprecatorias super isto negotio litteras dirigatis, quatenus apud domnum papam vestris precibus ipsum pro nobis intercessorem acquiratis. Valete.
EPISTOLA LXIV. LAMBERTI AD BALDUINUM CLERICUM IPRENSEM.
Author: Lambertus Atrebatensis

LAMBERTUS, Atrebatensis episcopus, BALDUINO clerico Iprensi a sede apostolica nuper regresso, et omnibus consodalibus suis super Morinensi episcopo de altari Iprensi causam habentibus, salutem.

Invitamus vos secundum domni papae praeceptum et invitando apostolica auctoritate monemus quatenus sexta feria infra octavas Epiphaniae, id est tertio Idus Januarii, ante horam sextam, in praesentia nostra Atrebatum adveniatis, ut ibi causa vestra, de praedicto videlicet altari, diligenter investigata canonice possit Dei omnipotentis miseratione definiri. Valete.
EPISTOLA LXV. LAMBERTI AD PASCHALEM II PAPAM
Author: Lambertus Atrebatensis

Reverentissimo domino et Patri patrum PASCHALI, LAMBERTUS, Dei miseratione Atrebatensis episcopus, debitam subjectionem cum orationibus.

Causam Morinensis episcopi. etc. Vide in Paschali II, Patrologiae t. CLXIII.
EPISTOLA LXVII. LAMBERTI AD LANFRIDUM S. WLMARI ABBATEM.
Author: Lambertus Atrebatensis

Lambertus, Dei miseratione Atrebatensis episcopus, dilecto in Christo fratri LANFRIDO Sancti Wlmari abbati, salutem.

Noverit vestra dilectio nos domni papae Paschalis litteras nuper suscepisse, vicesque suas de negotio Heriberti abbatis et vestro, scilicet de abbatia Sancti Wlmari, canonice discutiendo nobis injunxisse. Unde litteris praesentibus vos monemus et apostolica auctoritate, cujus legatione in hac causa fungimur praecipimus ut VI feria ante instantem sancti Joannis Baptistae nativitatem, XV Kalend. Julii, ante horam sextam, omni tergiversatione semota, super hic quae ab Heriberto vobis objicientur canonice responsurus Tarvennae nobis occurratis.
EPISTOLA LXVIII. LAMBERTI AD PASCHALEM PAPAM.
Author: Lambertus Atrebatensis

Reverentissimo domino et Patri patrum papae PASCHALI, LAMBERTUS Dei miseratione Atrebatensis episcopus, debitam subjectionem cum orationibus.

Pro venerabili metropolitano nostro domno Manasse Remensi archiepiscopo, etc. Vide in Paschali, Patrologiae t. CLXIII.
EPISTOLA LXIX MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus, LAMBERTO venerabili Atrebatensium episcopo, salutem et dilectionis affluentiam.

Divinae auctoritatis jussu commonemur aliorum miseriis ac si nostris condolere et pro perversorum obstinatione, ut resipiscant, omnipotentis pietatem exorare, utque de ipsorum nefariorum manibus afflictos dignetur liberare. Nam in initio nascentis Ecclesiae de coeli clavigero in carceris squalore posito ita refert apostolica lectio: Petrus quidem servabatur in carcere, oratio autem fiebat sine intermissione ab Ecclesia ad Deum pro eo. Et tuba coeli Paulus suo nos exemplo docet miserorum doloribus compati, dum ita Corinthiis inquit: Quis infirmatur, et ego non infirmor? Quis scandalizatur, et ego non uror? Quocirca valde condolemus et charitatem vestram condolere admonemus gravissime captioni domni Hugonis Catalaunensis episcopi, aetate et sapientia patris et domini nostri, et nobilitate praecelcellentis, quem Albricus de Meslano, tyrannica tenet innectum captione et in ipsius ejusdem, proh pudor? episcopatu; pro quo facto nos ab Ecclesiae communione tam eum quam illos quorum consilio et auxilio illum cepit separavimus, et cantare et signa nostra sonare omisimus, cursum tamen omnium horarum et missam in commemoratione beati Petri apostoli cantantes ad quoddam altare ipsius celebramus, ut Dominus sua gratia confratrem nostrum de captione eruat; et ut vos itidem faciatis ad altare quoddam beati Petri et in omnibus congregationibus hoc similiter fieri praecipiatis precamur et commonemus, et ad principale altare privata item missa celebretur; in toto autem episcopatu divinum officium interdicatur, exceptis congregationibus in quibus, sicut praedictum est, cantatur, et in supradictos malefactores quotidie excommunicatio proferatur donec vel poenitentia eos corrigat vel divina mulctet sententia. Vale.
EPISTOLA LXX. LAMBERTI AD MANASSEM REMENSEM.
Author: Lambertus Atrebatensis

Honorabili domino et Patri charissimo MANASSE, Dei gratia Remorum archiepiscopo, LAMBERTUS, Dei miseratione Atrebatensis episcopus, dilectionem et aeternam in Deo salutem.

Litteras sigillo vestro signatas a quodam la co et facie et nomine nobis ignoto nuper suscepimus, et eas coram fratribus nostris aperientes reperimus venerabilem coepiscopum nostrum domnum Hugonem Catalaunensem in captione detineri; quod nimium dolemus. Post haec vero, cum dixissent ut hac de causa a divinis laudibus cessaremus, dubitaverunt fratres nostri a sede vestrae discretionis hujusmodi litteras processisse, tum quia legatus omnibus ignotus erat, tum quia praeceptum hoc Veteri et Novo Testamento minime concordat. In Veteri etenim Testamento legitur, et clamaverunt ad Dominum cum tribularentur, et de necessitatibus eorum liberavit eos. Non praecepit cessare, sed clamare. In Novo autem: Cum Petrus servaretur, oratio fiebat sine intermissione ab Ecclesia ad Deum pro eo. Orante siquidem Ecclesia et non cessante, misit Dominus angelum suum, et eripuit eum de manibus Herodis et de omni exspectatione plebis Judaeorum. Et Dominus in Evangelio ait: Oportet semper orare et nunquam deficere. Praeterea objiciunt nobis quod domnus Hugo Lugdunensis primas et apostolicae sedis legatus, cum ab Archembaldo de Borbon captus teneretur, Archembaldum specialiter excommunicavit, terram suam et castella a divinis cessare fecit, nec non omnem provinciam interdixit. Similiter vir venerandae memoriae papa Urbanus in epistola pro correptione domini Philippi Francorum regis domno nostro Rainaldo archiepiscopo, praedecessori vestro, directa inter alia de captione Carnotensis episcopi scripsit dicens: Eamdem quoque instantiam pro ereptione confratris nostri Carnotensis episcopi adhibete. Quod si monitis vestris qui eum cepit obtemperare contempserit, vos et ipsum excommunicationi subjicite, et castellis in quibuscunque eum retinuerit et terrae ejus divinum officium interdicite, ne similia deinceps in viros hujus ordinis praesumantur, ut ordinem vestrum diligitis, ita hoc accelerare omnibus modios satagetis. Pro nobis nihilominus ad Claromontense concilium properantibus, dum a Guarnerio de Pont capti retineremur, venerabilis praefatus papa Senonensi archiepiscopo Richerio scripsit et praecepit ut quandiu Guarnerius nos teneret, illum et terram suam excommunicationi subjiceret. Item ex decretis Claromontensis concilii: Si quis episcopum ceperit vel incarceraverit, perpetuae infamiae subjaceat, ulterius arma non exerceat. Et clamatum est ab omnibus: Fiat. Ad haec exempla vobis direximus quatenus in his periculosis temporibus, quae invenerunt nos nimis, vestra metropolitana sedes hoc facere et hoc denuntiare studeat quod rationabiliter tota provincia faciendum suscipiat. Reverende mi Pater et domine, bene valete in Deo salutari nostro, et quod super his justum et rationabile vobis visum fuerit rescribite nobis.
EPISTOLA LXXI. MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus, LAMBERTO venerabili Atrebatensium episcopo caeterisque qui cum eo sunt Atrebatensis Ecclesiae fratribus, in suis Deum miserationibus magnificare.

Gratiarum actiones Domino referre laudesque indesinenter cantare satagite, qui planctum nostrum, qui tristitiam nostram convertit in gaudium et exsultationem. Gloriose enim honorificatus est, et Christum suum magnifice de vinculis liberavit. Antichristus etenim ille qui eum in captione habebat, aufugiendo, eum in Tullensem episcopatum traduxerat; ubi, postquam Tullensis episcopus eum esse didicit, vocato ad se duce Theoderico caeterisque episcopatus sui principibus, cum de liberando inter se tractarent episcopo, et hoc viriliter insumendum decernerent, sensit damnatus ille qui eum tenebat, et castelli sui timens subversionem, et quod infamem et illegitimum ipsum adjudicare vellent, reddidit episcopum liberum, et quae sua fuerunt omnia sive suorum, partim jam restituit, partem reliquam in domo sua Catalaunis se redditurum et justitiam ei se facturum pepigit. Unde vos omnes commonitos volumus ut qui pro liberando a carcere preces ad Dominum multiplicatis, pro liberato laudes multiplicare et Deum magnificare memineritis. Valete.
EPISTOLA LXXII. BALDRICI NOVIOMENSIS AD LAMBERTUM.
Author: Lambertus Atrebatensis

Dilecto in Christo fratri et domino suo LAMBERTO venerabili Atrebatensium episcopo, BALDRICUS eadem gratia Noviomensium episcopus, gratiam semper habere sancti Spiritus.

Jam vobis scripsimus, Pater reverentissime, pro monachis Sancti Quintini de Monte ordinandis. Modo vero iterato vobis scribimus humiliter obsecrantes et in gratia Spiritus sancti postulantes ut praesentes clericos nostros ad sacros ordines promoveatis, Balduinum in acolythum, Levolfum et Evrardum et Gislebertum in subdiaconatus gradum, Bernardum et Isambertum in diaconatus officium, Bernerum in presbyterum. Valete.
EPISTOLA LXXIII. I. ECCLESIAE S. QUINTINI THESAURARII AD LAMBERTUM.
Author: Lambertus Atrebatensis

Venerabili Atrebatensium episcopo LAMBERTO, I. ecclesiae Beati Quintini thesaurarius, apud Deum et homines gratiam.

Paternitati vestrae volumus innotescat puerum hunc rogatu amicorum nostrorum, Guenemari scilicet Leudensis atque Galandi, a nobis plena libertate esse donatum; petimusque ut quae a vobis humiliter expetierit, benigne ei, si placet, largiamini, signique hoc vobis quod cum hoc anno Romam tenderetis, clericum nostrum Fulconem in Hamensium porta obvium habueritis. Sigillum quippe litteris adhibere non potuimus, cum id etiam in ipsis incendiis amiserimus. Valete.
EPISTOLA LXXIV. BALDRICI NOVIOMENSIS AD LAMBERTUM.
Author: Lambertus Atrebatensis

Domino LAMBERTO, Dei gratia Atrebatensium episcopo, BALDRICUS eadem gratia humilis Noviomensium episcopus, seipsum per omnia in Domino.

Vestram scimus non subterfugisse notitiam magistrum Petrum in nostra ecclesia habuisse titulum et postmodum divina dispensante gratia in vestro episcopio postposuisse saeculum. Quoniam noviter in vestro episcopatu sibi elegit locum convenientem et quietum, eum benigne paternitati vestrae committimus, utque curam illius tam in ordinibus quam in caeteris babeatis obnixe precamur. Valete.
EPISTOLA LXXV. MANASSIS REMENSIS AD LAMBERTUM.
Author: Lambertus Atrebatensis

MANASSES Dei gratia Remorum archiepiscopus, reverentissimo fratri et coepiscopo suo domno LAMBERTO Atrebatensi, salutem cum omni dilectione.

Abbate Forestensis monasterii viam universae carnis ingresso, direxerunt ad nos nuperrime litteras suas abbas Sancti Richarii et I. Ambianensis Ecclesiae archidiaconus significantes nobis ejusdem coenobii fratrem quemdam monachum Sancti Richarii nomine Robertum in abbatem sibi elegisse; eumque testimonio fideli prosequentes, electionem ejus canonicam et unanimi concordia factam esse affirmaverunt. Comitissa etiam Pontivensis caeterique ipsius terrae viri testimonium ei reddentes, et electionem ejus canonicam affirmantes, ut eum consecremus postulaverunt. Verum, quoniam locus ille non sufficienter necessariis abundat, nec ad nos ejus facilis patet transitus, fraternitati vestrae mandamus et precamur ut, quia vobis vicinior est, eum in abbatem consecretis, nisi forte quod sacris obviet canonibus de eo et de ejus electione audieritis. Valete.
EPISTOLA LXXVI. ROBERTI FLANDRIAE COMITIS AD LAMBERTUM.
Author: Lambertus Atrebatensis

Domino LAMBERTO venerabili Atrebatensium episcopo, ROBERTUS, Flandriarum comes, salutes et amicitias. Noverit discretio vestra me hominium imperatori Teutonico fecisse, quia aliter feodum quod ab eo tenere per antecessoriam debeo integre habere non poteram, praesertim quia praeter hoc patriae nostrae pacem restitui nequaquam posse sentiebam, hoc tamen factum esse salva mihi auctoritate et obedientia Romani pontificis ejusque Ecclesiae nec non Remensis et absque meae Christianitatis legalitatisve violatione, porro me super his loci ac dignitatis vestrae temerationem aut damnum nullatenus incurrisse. Dilectioni igitur vestrae pacem et securitatem omnimodam mando, et de his, quae a nobis gesta vel agenda de praedictis habentur, saluberrimo vestrae sanctitatis consilio me amodo per omnia committendum certissime promitto. Valete.